Eddigi legrosszabb eredményüket 2010-ben szerezték meg, ami az utolsó helyet jelenti. 2011-ben tizenegyedikként zárták a versenyt. A következő évben Anasztaszija Petrik "Nebo" című dalának sikerült túlszárnyalni a 2008-as második helyezésüket. A versenyt 138 ponttal sikerült megnyernie az énekesnőnek, ezzel megszerezte Ukrajna első és eddigi egyetlen győzelmét a gyermek dalversenyen. A következő évben ismét Kijevben rendezték a dalversenyt. Érdekesség, hogy Ukrajna az egyedüli olyan ország amelyik ugyanannyi alkalommal rendezte mind a felnőtt és gyerek versenyt, emellett mindegyik eurovíziós eseményt, amelynek Ukrajna volt a házigazdája, az ország fővárosában tartottak. A hazai pályán Szofija Taraszova csupán 9 ponttal kevesebbet kapott, mint a győztes Málta, így Ukrajna ismét dobogós helyezést ért el. 2014-ben ismét a legjobb tíz között zártak, szám szerint hatodik helyen. 2015-ben pedig tizenegyedikként, 2016-ban pedig tizennegyedikként végeztek. 2017-ben hetedik helyezettek lettek. 2018-ban debütálásuk óta első alkalommal nem vettek volna részt az állami műsorsugárzó pénzügyi problémái miatt, később a szervezők bejelentették, az ország mégis versenyben marad. Ebben az évben újra a legjobbak között végeztek, negyedikek lettek. A következő évben viszont nem sikerült újabb jó eredményt elérni, tizenötödikek lettek.